Eris fit festa

Eris fit festa, fogos d’artifiziu
Cursas de caddos, cantos,
Femminas bellas, risos e carignos
Ojadas de amore

Mudaian su campu e i sa cheia
Destinada a cumprire,
Sa seculare e nobile promissa
A s’eternu miraculu

De su santu; consolu de sos miseros
De sos orfanos tristos.
Oe de cussa festa su regordu
Solu restad’in coro.

Non pius cantos sonoros e umores
Promittentes sa gioia.
Desertu est cuddu campu in su serenu
Isplendere ’e su sole.

Cudda rustiga cheia solitaria,
Est buida. E sos sorighes
Abitadores unicos si giogana
In su poveru altare,

Ue eris de milli vergine sos ojos
Lampantes e tranquillos
Continu si fissaiana, bolende,
Cun s’animu serenu,

In chirca d’ateru gosu santamente.
E tue anima mia
Cun sa festa de eris amentende
Sos amados carignos

De s’amiga gentile e virtuosa,
S’unda de tanta gente
Chi s’abbandonaiat a s’ispassu,
Unu velu de trista

Melanconia ti falat che piumbu,
E suspiras cudd’eris
Che unu lampu de gioia fuidu.
Miseru istadu umanu!

E ite est mai sa vida? si no unu
Lastimare continu
Su bene chi sind’andat e non torrat?
Unu continu affannu

De gloria e de ricchesa e de amore
Nos cumbattit su coro,
Ma tottu fuit e regnat, de su tempus
Cumpagna, s’isventura!